Profeet dwing gemeentelede glo om slange te eetFoto: End Times Disciples Ministries /Facebook “Ek doen ŉ beroep op predikante van die evangelie wat teologiese opleiding ontvang het en al meer as 30 jaar in die bediening is, nog voordat sommige van hierdie sogenaamde profete gebore is, om hierdie individue wat buite orde is en ’n bespotting van die evangelie van Jesus Christus maak, te berispe,” het eerwaarde Kenneth Meshoe, president van die ACDP, gesê. Dit volg ná berigte oor profeet Penuel Mnguni (24) van End Times Disciples Ministries in Soshanguve wat sy gemeentelede glo beveel om onder meer slange, klere en klippe te eet. Daar word gereeld foto’s van die gebeure op die kerk se Facebook-blad gedeel. Die foto’s wys onder meer hoe slange geëet word, die profeet op gemeentelede se rûens ry en vroue al hul klere uittrek. “Hoe word God verheerlik deur kerkgangers te dwing om hul klere uit te trek?” Volgens Meshoe word dit gedoen om die wellustige oë van mense wat naakte vroue in die kerk wil sien te bevredig. “Wat hulle doen, is verkeerd en grens aan heksery en moet daarom ten sterkste veroordeel word.” Meshoe het gesê dié soort profete blyk verkeerdelik publisiteit te soek en maak in die proses ŉ bespotting van Christenskap. “Indien die sogenaamde profete hul gemeenskappe wil help, dan moet hulle eerder die armes, behoeftiges en diegene wat deur dwelms vernietig word, help,” het Meshoe gesê.